Yhteisöjen tuomioistuimen tuomio (kolmas jaosto) 13 päivänä huhtikuuta 2000. - Euroopan yhteisöjen komissio vastaan Helleenien tasavalta. - Jäsenyysvelvoitteiden noudattamatta jättäminen - Direktiivin 94/62/EY täytäntöönpanon laiminlyönti. - Asia C-123/99.



Oikeustapauskokoelma 2000 sivu I-02881



Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

Jäsenvaltiot - Velvoitteet - Direktiivien täytäntöönpano - Jäsenyysvelvoitteiden noudattamatta jättäminen, jota ei ole kiistetty

(EY:n perustamissopimuksen 169 artikla (josta on tullut EY 226 artikla))

Asianosaiset

Asiassa C-123/99,

Euroopan yhteisöjen komissio, asiamiehenään oikeudellisen yksikön virkamies M. Condou-Durande, prosessiosoite Luxemburgissa c/o oikeudellisen yksikön virkamies C. Gómez de la Cruz, Centre Wagner, Kirchberg,

kantajana,

vastaan

Helleenien tasavalta, asiamiehinään ulkoasiainministeriön oikeudellisen erityisyksikön (eurooppaoikeuden jaosto) tarkastajat N. Dafniou ja D. Tsagkaraki, prosessiosoite Luxemburgissa Kreikan suurlähetystö, 117 Val Sainte-Croix,

vastaajana,

jossa kantaja vaatii yhteisöjen tuomioistuinta vahvistamaan, että Helleenien tasavalta ei ole noudattanut EY:n perustamissopimuksen ja pakkauksista ja pakkausjätteistä 20 päivänä joulukuuta 1994 annetun Euroopan parlamentin ja neuvoston direktiivin 94/62/EY (EYVL L 365, s. 10) mukaisia velvoitteitaan, koska se ei ole ilmoittanut komissiolle direktiivin noudattamisen edellyttämistä tarpeellisista laeista, asetuksista ja hallinnollisista määräyksistä tai ryhtynyt tarpeellisiin toimenpiteisiin direktiivin noudattamiseksi,

YHTEISÖJEN TUOMIOISTUIN (kolmas jaosto),

toimien kokoonpanossa: jaoston puheenjohtaja J. C. Moitinho de Almeida sekä tuomarit C. Gulmann ja F. Macken (esittelevä tuomari),

julkisasiamies: P. Léger,

kirjaaja: R. Grass,

ottaen huomioon esittelevän tuomarin kertomuksen,

kuultuaan julkisasiamiehen 11.1.2000 pidetyssä istunnossa esittämän ratkaisuehdotuksen,

on antanut seuraavan

tuomion

Tuomion perustelut

1 Euroopan yhteisöjen komissio on nostanut EY:n perustamissopimuksen 169 artiklan (josta on tullut EY 226 artikla) nojalla kanteen, joka on saapunut yhteisöjen tuomioistuimeen 13.4.1999 ja jossa yhteisöjen tuomioistuinta vaaditaan toteamaan, että Helleenien tasavalta ei ole noudattanut EY:n perustamissopimuksen ja pakkauksista ja pakkausjätteistä 20 päivänä joulukuuta 1994 annetun Euroopan parlamentin ja neuvoston direktiivin 94/62/EY (EYVL L 365, s. 10; jäljempänä direktiivi) mukaisia velvoitteitaan, koska se ei ole ilmoittanut komissiolle direktiivin noudattamisen edellyttämistä laeista, asetuksista ja hallinnollisista määräyksistä tai ryhtynyt tarpeellisiin toimenpiteisiin direktiivin noudattamiseksi.

2 Direktiivin 22 artiklan 1 kohdassa määrätään, että jäsenvaltioiden on saatettava direktiivin noudattamisen edellyttämät lait, asetukset ja hallinnolliset määräykset voimaan ennen 30.6.1996 ja niiden on ilmoitettava tästä viipymättä komissiolle.

3 Koska komissio ei ollut saanut ilmoitusta täytäntöönpanotoimenpiteistä, joilla direktiivi olisi saatettu osaksi Kreikan oikeusjärjestystä, eikä sillä ollut tiedossaan mitään muutakaan seikkaa, jonka perusteella se olisi voinut päätellä Kreikan täyttäneen velvoitteensa, komissio osoitti Kreikan hallitukselle 16.1.1997 päivätyn virallisen huomautuksen.

4 Koska kirjeeseen ei vastattu, komissio antoi 2.10.1997 tiedoksi Kreikan hallitukselle perustellun lausunnon, jossa se kehotti tätä ryhtymään tarpeellisiin toimenpiteisiin kahden kuukauden kuluessa lausunnon tiedoksiannosta.

5 Kreikan hallitus toimitti 22.6.1998 päivätyllä kirjeellään komissiolle lakiesityksen, jolla direktiivi toteutettaisiin.

6 Koska komissio ei ollut vieläkään saanut ilmoitusta siitä, että direktiivi olisi saatettu osaksi kansallista oikeusjärjestystä, se nosti nyt käsiteltävänä olevan kanteen.

7 Viitaten jäsenvaltioille EY:n perustamissopimuksen 5 artiklan ja 189 artiklan kolmannen kohdan (joista on tullut EY 10 artikla ja EY 249 artiklan kolmas kohta) perusteella kuuluviin velvoitteisiin komissio esittää, että Kreikan tulee toteuttaa tarpeelliset toimenpiteet ja ilmoittaa niistä noudattaakseen direktiiviä säädetyssä määräajassa.

8 Kreikka ei kiistä tätä laiminlyöntiä. Se toteaa kuitenkin, että lakiesitys on tällä hetkellä toimivaltaisten ministerien allekirjoitettavana.

9 Koska direktiiviä ei ole pantu täytäntöön perustellussa lausunnossa säädetyssä määräajassa, komission kanne on näiltä osin katsottava perustelluksi.

10 Yhteisöjen tuomioistuimen ei sitä vastoin ole otettava huomioon direktiivin noudattamiseksi annettavien lakien, asetuksien ja hallinnollisten määräysten ilmoittamatta jättämistä komissiolle, koska Kreikka ei ole antanut näitä säädöksiä perustellussa lausunnossa säädetyssä määräajassa (ks. mm. asia C-303/93, komissio v. Italia, tuomio 18.5.1994, Kok. 1994, s. I-1901, 6 kohta).

11 Näin ollen on todettava, että Kreikka ei ole noudattanut kyseisen direktiivin mukaisia velvoitteitaan, koska se ei ole antanut säädetyssä määräajassa direktiivin noudattamisen edellyttämiä lakeja, asetuksia ja hallinnollisia määräyksiä.

Päätökset oikeudenkäyntikuluista

Oikeudenkäyntikulut

12 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut, että Kreikka velvoitettaisiin korvaamaan oikeudenkäyntikulut, ja koska Kreikka on hävinnyt asian, se on velvoitettava korvaamaan oikeudenkäyntikulut.

Päätöksen päätösosa

Näillä perusteilla

YHTEISÖJEN TUOMIOISTUIN (kolmas jaosto)

on antanut seuraavan tuomiolauselman:

1) Helleenien tasavalta ei ole noudattanut pakkauksista ja pakkausjätteistä 20 päivänä joulukuuta 1994 annetun Euroopan parlamentin ja neuvoston direktiivin 94/62/EY mukaisia velvoitteitaan, koska se ei ole antanut säädetyssä määräajassa kyseisen direktiivin noudattamisen edellyttämiä lakeja, asetuksia ja hallinnollisia määräyksiä.

2) Helleenien tasavalta velvoitetaan korvaamaan oikeudenkäyntikulut.